**PROGRAMUL JUDEŢEAN DE DEZVOLTARE LOCALĂ DÂMBOVIŢA PENTRU PERIOADA 2021-2024**

Având în vedere:

- prevederile art. 173, alin (1), lit. (b), lit. (c), lit. (e) şi alin.7, lit. (c), art. 196, alin. (1), lit. (a) din OUG nr. 57/2019 privind Codul Administrativ cu modificările şi completările ulterioare;

- art.16 (1) și art. 35 (1) din Legea nr. 273/2006 privind finanțele publice locale, cu modificările și completările ulterioare;

- necesitatea dezvoltării echilibrate a tuturor localităţilor din punct de vedere economic, social, cultural şi administrativ,

- dezvoltarea durabilă a mediului rural şi urban determinată de dezvoltarea infrastructurii,

- resursele financiare insuficiente la nivelul unităţilor administrativ teritoriale pentru implementarea investiţiilor,

- necesitatea creşterii accesibilităţii cetăţenilor la serviciile şi utilităţile publice,

- prevederile strategiei de dezvoltare durabilă a judeţului Dâmboviţa,

Consiliul Judeţean Dâmboviţa aprobă Programul Judeţean de Dezvoltare Locală Dâmboviţa (PJDLD), având următorul cuprins:

Art. 1. Se aprobă Programul Judeţean de Dezvoltare Locală Dâmboviţa coordonat de către Consiliul Judeţean Dâmboviţa, cu aplicabilitate în perioada 2021-2024.

Art. 2. În program, expresiile de mai jos au următoarele semnificaţii:

1. Programul Judeţean de Dezvoltare Locală, program care se va desfăşura în perioada 2021-2024, coordonat şi implementat de Consiliul Judeţean Dâmboviţa în asociere/parteneriat cu municipiile, oraşele şi comunele, având ca obiectiv general echiparea unităţilor administrativ teritoriale cu dotări tehnico-edilitare din domeniul infrastructurii
2. Asociat prim/partener prim-judeţul Dâmboviţa prin Consiliul Judeţean Dâmboviţa
3. Asociat secund/partener secund/-municipiu/oraş/comună din judeţul Dâmboviţa
4. Cheltuieli eligibile - cheltuielile care conţin inclusiv TVA, efectuate în scopul realizării obiectivelor finanțate în cadrul contractului de asociere sau parteneriat, în limita stabilită conform prevederilor Ghidului
5. Cheltuieili neeligibile – acele cheltuieli care nu pot fi plătite în baza contractului de asociere/parteneriat
6. Contract de asociere/parteneriat – contract încheiat în condiţiile legii între judeţul Dâmboviţa, prin Consiliul Judeţean Dâmboviţa şi o unitate administrativ-teritoriala din Dâmboviţa prin Consiliul Local
7. Restituiri de sume – sume pe care beneficiarii trebuie să le restituie la Consiliul Judeţean Dâmboviţa din motive justificate
8. Proiect – obiectiv de investiţii, dotare, echipament propuse a se achiziţiona în vederea finanţării prin program
9. Finanţare nerambursabilă – alocare financiară directă din fondurile publice ale Consiliului Judeţean Dâmboviţa şi ale municipiilor, oraşelor, comunelor, în vederea desfășurării de către Unitatea Administrativ Teritorială a unor activităţi de realizare lucrări, servicii sau proiecte de interes public județean stabilite prin contract, necesare la realizarea obiectivelor propuse prin Programul Judeţean de Dezvoltare Locală Dâmboviţa
10. Fonduri publice, sume alocate din bugetul judeţean şi local
11. Obiective de investiţii – obiective denumite generic şi proiecte (lucrări, dotări, echipamente) care se vor finanţa prin prezentul program, în baza contractelor de asociere/parteneriat
12. Parteneriat/asociere – contract încheiat între două sau mai multe Unităţi Administrativ Teritoriale în vederea realizării unui proiect
13. Perioada de derulare a programului – 2021-2024 (anual sau multianual), cu posibilitate de prelungire prin hotărâre a Consiliului Judeţean Dâmboviţa
14. Perioada de implementare – perioada de la semnarea contractului de asociere/parteneriat până la data depunerii raportului final
15. Ghidul Solicitantului – documentaţie cuprinzând normele de aplicare, criteriile de eligibilitate şi formalităţile care trebuie întocmite pentru promovarea şi implementarea obiectivelor solicitate prin cererile de finanţare
16. - contracte servicii- contracte încheiate la nivelul U.A.T. pentru realizarea documentației tehnico-economice, dirigenție de șantier, asistența tehnică, etc.
17. - credite bugetare și de angajament- resurse financiare alocate de către Consiliul Judetea Dâmbovița și Consiliile Locale, care respectă prevederile legale din punct de vedere juridic, economic și financiar;
18. - documentații tehnico-economice- documentații din categoria celor prevăzute în H.G. nr 907/2016, aflate în valabilitate și care respectă prevederile legale.
19. - protocol de administrare în comun-formalitate contractuală, care face parte din contractul de asociere/parteneriat, cuprinzând elemente de identificare patrimonială, financiar contabile și tehnice în privința obiectivelor care fac subiectul unor contracte de lucrări
20. recepție la terminarea lucrărilor și la expirarea perioadei de Garanție- activități și formalități încheiate în baza H.G. nr 273/1994, republicată

Art. 3. Principiile care stau la baza prezentului program sunt următoarele:

* Dezvoltarea echilibrată a localităţilor şi creşterea accesibilităţii cetăţenilor la serviciile şi utilităţile publice
* Utilizarea eficienta a fondurilor publice
* Transparenţă prin punerea la dispoziţia celor interesaţi, a tuturor informaţiilor referitoare la program
* Finanţare din partea Consiliului Judeţean Dâmboviţa până la 50% din totalul cheltuielilor eligibile ale unui proiect
* Cofinanţarea – finanţările nerambursabile ale Consiliului Judeţean Dâmboviţa în calitate de asociat prim, trebuie însoţite de o contribuţie din partea beneficiarului/asociatului/partenerului secund de minimum 50% din valoarea totală a cheltuielilor eligibile

Art. 4.

1. Domeniile specifice de activitate eligibile sau Axele de finanţare care fac parte din Programul Judeţean de Dezvoltare Locală Dâmboviţa sunt:
2. Realizarea/extinderea/reabilitarea/modernizarea sistemelor de alimentare cu apă şi staţiilor de tratare a apei, în unitățile administrativ teritoriale care nu au îndeplinit condițiile de accesare prin POIM, sau nu au beneficiat de finanțare prin POIM.
3. Realizarea/extinderea/reabilitarea/modernizarea sistemelor de canalizare şi staţiilor de epurare a apelor uzate, în unitățile administrativ teritoriale care nu au îndeplinit condițiile de accesare prin POIM, sau nu au beneficiat de finanțare prin POIM.
4. Construirea/modernizarea/reabilitarea/extinderea de centre civice ale unităților administrativ teritoriale străbătute de drumuri județene, prin lucrări de investiții în zona acestora.
5. Construirea/modernizarea/reabilitarea drumurilor publice clasificate şi încadrate, în conformitate cu prevederile legale în vigoare, ca drumuri judeţene, drumuri de interes local, respectiv drumuri comunale şi/sau drumuri publice din interiorul localităţilor.
6. Execuția/modernizarea/reabilitarea de sisteme colectoare și de dirijare a apelor pluviale pe drumurile județene și locale.
7. Realizarea/reabilitarea/modernizarea de poduri, podeţe sau pasaje, pe drumurile județene.
8. Realizarea/extinderea/reabilitarea/modernizarea/dotarea unităţilor sanitare, inclusiv a spaţiilor necesare desfăşurării activităţii unor cabinete medicale/dispensare medicale din mediul rural şi centrelor medicale de permanenţă, pentru unitățile administrativ teritoriale care nu au beneficiat de fonduri prin alte programe de finanțare.
9. Realizarea/extinderea/reabilitarea/modernizarea unor obiective culturale de interes local, respectiv biblioteci, muzee, centre culturale multifuncţionale, teatre, case memoriale.
10. Protecţia mediului.
11. Sport.
12. Situaţii de urgenţă.
13. Tipurile de obiective de investiţii, categoriile de lucrări şi cheltuielile care se finanţează în cadrul fiecărui domeniu specific prezentat la alin. (1) sunt stabilite prin Ghidul Solicitantului pentru asocierea/parteneriatul judeţului Dâmboviţa, prin Consiliul Judeţean Dâmboviţa cu Unităţile Administrativ Teritoriale, în cadrul Programului Judeţean de Dezvoltare Locală Dâmboviţa, pentru perioada 2021-2024.

Art. 5.

1. Finanţarea programului (cofinanţarea din partea Consiliului Judeţean Dâmboviţa şi Unităţile Administrativ Teritoriale) se asigură din bugetele locale în limita fondurilor aprobate anual cu această destinaţie şi din alte surse legal constituite.
2. Sumele alocate şi aprobate prin bugetele anuale se pot rectifica în funcţie de nivelul solicitărilor şi posibilităţile financiare ale Consiliului Judeţean Dâmboviţa şi Consiliilor Locale.
3. Valoarea maximă eligibilă a cofinanţării proiectelor şi obiectivelor de investiţii ale Consiliului Judeţean Dâmboviţa într-un an bugetar, va fi în funcţie de prevederile hotărârii Consiliului Judeţean Dâmboviţa de aprobare a bugetului sau de rectificare a acestuia.
4. Cofinanţarea alocată de Consiliul Judeţean Dâmboviţa către Unităţile Administrativ Teritoriale asociate/partenere nu poate depăşi 50% din valoarea cheltuielilor eligibile, atât în situaţia în care obiectivul se derulează pe un an bugetar, cât şi pe mai mulţi ani bugetari.
5. Sumele cu care se finanţează programul de către asociaţi includ TVA.
6. În situaţia modificării impozitelor şi taxelor legale care pot influenţa valoarea finanţării, acestea vor fi suportate, în plus sau în minus, de către părţile asociate, cu încheierea actelor adiţionale la contractul de finanţare.

Art. 6

(1) Lansarea apelului de proiecte se va face în fiecare an bugetar din perioada de derulare a programului, după ce bugetul a fost aprobat prin hotărâre a Consiliului Judeţean Dâmboviţa.

(2) Data încheierii apelului de proiecte este 30 septembrie a fiecărui an din perioada 2021-2024, considerată ultima zi calendaristică a solicitărilor (cererilor) de finanţare.

(3) Apelul de proiecte se încheie în momentul epuizării alocărilor financiare din bugetul Consiliului Judeţean Dâmboviţa, dar nu mai târziu de 30 septembrie, în fiecare an din perioada 2021-2024.

(4) Cofinanţarea din bugetul Consiliului Judeţean Dâmboviţa şi a asociaţilor/partenerilor (municipii, oraşe, comune) se prevede în contractele încheiate între părţi.

(5) Contractul de asociere/parteneriat poate avea caracter anual sau multianual, existând posibilitatea încheierii de acte adiţionale anuale până la finalizarea obligaţiilor contractuale, în interiorul termenului de derulare al programului și cu posibilitatea de prelungire, în funcție de hotărârile asociaților/partenerilor .

 (6) Etapele procedurilor necesare a se derula în vederea obţinerii finanţării sunt prevăzute în Ghidul Solicitantului care face parte integrantă din Programul Judeţean de Dezvoltare Locală Dâmboviţa.

Art 7. După aprobarea cererilor de finanţare şi semnarea contractului de asociere/parteneriat, beneficiarii/asociaţii secunzi au obligaţia şi responsabilitatea legală să contracteze serviciile/lucrările sau furnizarea de dotări/echipamente cu respectarea legislaţiei în domeniul achiziţiilor publice (cele care nu au fost deja achiziționate sau contractate).

Art. 8. În vederea decontării cheltuielilor aferente serviciilor/lucrărilor, dotărilor/echipamentelor, beneficiarii/asociaţii secunzi transmit solicitări la Consiliul Judeţean Dâmboviţa în conformitate cu formalităţile prevăzute de Ghidul Solicitantului.

Art. 9. Consiliul Judeţean Dâmboviţa virează beneficiarilor sumele necesare pentru desfăşurarea activităţilor cuprinse în program, în limita resurselor financiare anuale aprobate prin bugetul de venituri şi cheltuieli.

Art. 10. Programarea, coordonarea şi monitorizarea utilizării fondurilor alocate în implementarea proiectelor de investiţii din program, se fac de către Consiliul Judeţean Dâmboviţa, pentru sumele alocate de acesta .

Art. 11. Reprezentanţii Consiliului Judeţean Dâmboviţa pot efectua verificări prin sondaj pentru lucrările realizate la obiectivele de investiţii derulate prin program (sau verificări specifice la dotările şi echipamentele achiziţionate). La verificări pot participa și reprezentanţii cu atribuţii de control din aparatul propriu al Inspectoratului de Stat în Construcţii-ISC, sau alte organisme abilitate.

Art. 12. Reprezentanţii Consiliului Judeţean Dâmboviţa vor participa în Comisiile de recepţie în calitate de invitaţi.

Art. 13. Începând cu data intrării în vigoare a prezentului program, obiectivele de infrastructură rutieră de interes local aprobate a se derula în asociere de către Consiliul Judeţean Dâmboviţa şi Unităţile Administrativ Teritoriale, având emise acorduri de principiu sau contracte de asocieri încheiate, fără a se afla în curs de achiziţie publică a lucrărilor, pot fi preluate, la cererea autorităţilor publice locale şi cu respectarea criteriilor de eligibilitate, în Programul Judeţean de Dezvoltare Locală Dâmboviţa, în condițiile depunerii documentelor solicitate, după lansarea apelului de proiecte .

Art. 14. Implementarea obiectivelor de investiţii de către beneficiari aprobate prin prezentul program, se va face cu respectarea legislaţiei în vigoare din domeniile financiar-contabil, al achiziţiilor publice, întocmirii documentaţiilor tehnico-economice, calităţii lucrărilor de infrastructură şi recepţionării acestora, precum şi normativelor tehnice specifice domeniilor de activitate.

Art. 15. Ghidul Solicitantului împreună cu anexele acestuia fac parte integrantă din Programul Judeţean de Dezvoltare Locală Dâmboviţa.

Art. 16. Prevederile Programului Judeţean de Dezvoltare Locală Dâmboviţa, precum şi cuprinsul Ghidului Solicitantului pot fi modificate şi completate prin hotărâre a Consiliului Judeţean Dâmboviţa.

|  |  |
| --- | --- |
| Direcția de Strategii,Programe și InvestițiiDIRECTOR EXECUTIV,ec. Diana Poșchină Penescu  | Directia EconomicaDIRECTOR EXECUTIV,ec. Carmen Igescu |
| Direcţia Tehnică,DIRECTOR EXECUTIV,ing. Vasile Dinu | Direcţia juridică, contencios,administrarea Patrimoniului,DIRECTOR EXECUTIV,jr. Dorina Stoica |